Universal Deklaratioun vun de Mënscherechter
D'Allgemeng (oder Universal) Deklaratioun vun de Mënscherechter ass eng Deklaratioun vun der UNO, déi den 10. Dezember 1948 zu Paräis duerch d'Resolutioun 217 A (III) geholl gouf. An hir ginn déi fundamental Mënscherechter duergeluecht. Haaptauteure waren de John Peters Humphrey, d'Eleanor Roosevelt an de René Cassin.

48 vun de 56 Staaten, déi deemools an der UNO waren, hunn déi Deklaratioun ugeholl, 8 hu sech der enthalen (dorënner d'Ostblockstaaten, Südafrika, dat wéinst senger praktizéierter Apartheid d'Gläichheet vun alle Mënschen net acceptéiere konnt, a Saudiarabien deem d'Gläichheet tëscht Mann a Fra net gepasst huet).

Den Text orientéiert sech un der Deklaratioun vun de Mënschen- a Biergerrechter vu 1789 a besteet aus 30 Artikelen. Dora ginn déi fundamental Rechter vun all Mënsch opgezielt, a wéi se virum Recht unzeerkennen an ze respektéiere sinn. Deene viraus geet eng Preambel, an där an aacht Punkten d'Noutwendegkeet vum onverännerleche Respekt vun de Mënscherechter vun alle Länner, Natiounen a politesche Regimmer festgehalen ass.

D'Allgemeng Deklaratioun vun de Mënscherechter gouf vun der Generalversammlung vun der UNO gestëmmt, mä si ka just als eng Proklamatioun ugesi ginn, a si huet kee rechtlechen Afloss. Dofir hätt missen eng Mënscherechtscharta opgesat a gestëmmt ginn. Et gouf deemno eng Kommissioun opgesat, déi no laange Verhandlungen, am Kontext vum Kale Krich, zwéin Zousaztexter ausgeschafft huet: Den Internationale Pakt iwwer d'wirtschaftlech, sozial a kulturell Rechter an den Internationale Pakt iwwer zivil a politesch Rechter.

Kuckt och
 Kannerrechtskonventioun
 Würd

Um Spaweck 
 Den Text op Lëtzebuergesch... 
 ...an an iwwer 300 anere Sproochen op der Websäit vum Héije Commissariat fir Mënscherechter vun de Vereenten Natiounen.

Traitéen
Vereent Natiounen
1948
Mënscherechter